Medelye na botsing Meyer-gesin eisAnnelize, Jaco en Tinus Meyer (regs) is die afgelope naweek in ’n motorongeluk buite Rustenburg oorlede. Hul seun Bernard en sy vriendin, Kaylee (links), het die ongeluk oorleef. (Foto: Facebook) ŉ Rustenburgse gesin was Saterdagaand ongeveer vyf kilometer van hul huis toe hulle in hul motor in ŉ noodlottige botsing met drie ander voertuie betrokke was. Annelize Meyer, ŉ onderwyseres by Hoërskool Rustenburg, en haar man, Jaco, was saam met hul seuns, Tinus en Bernard, en Bernard se meisie, Kaylee Barrett, op pad huis toe nadat hulle in Yzerfontein in die Wes-Kaap vakansie gehou het. Kaylee se stiefpa, Johann Louw, het Maandag aan Maroela Media gesê dat die gesin vroeër van die Wes-Kaap tot by die Lanseria-lughawe in Johannesburg gevlieg het waar hulle hul motor, ŉ Mazda, vir die vakansietydperk gelaat het. Die ongeluk het omstreeks 21:00 op die N4 naby die Waterfall-winkelsentrum in Rustenburg plaasgevind. Maroela Media het vroeër berig dat Annelize, Jaco, en hul oudste seun, Tinus (23), in die ongeluk omgekom het. Die egpaar se jonger seun, Bernard (21), en sy meisie, Kaylee Barrett (20), het die ongeluk oorleef en word tans in die hospitaal behandel. Hulle is albei studente aan die Noordwes-Universiteit in Potchefstroom en is al jare lank in ŉ verhouding. Kaylee studeer onderwys en Bernard ingenieurswese. Brig. Sabata Mokgwabone, polisiewoordvoerder, het intussen bevestig dat die polisie ŉ saak van strafbare manslag ondersoek. Russel Meiring, woordvoerder vir ER24, sê benewens die vier mense wat reeds dood verklaar is, is agt op die toneel behandel. “Hul beserings het van gering tot kritiek gewissel. Die pasiënte is behandel en van gevorderde lewensondersteuning voorsien voordat hulle na nabygeleë hospitale vir verdere behandeling geneem is.” Louw sê Kaylee se linkerfemur is op twee plekke gebreek en dat sy reeds ŉ vier uur lange operasie ondergaan het. Louw en sy vrou, Alta, woon in die Kaap, maar was ten tyde van die voorval in die Krugerwildtuin in Mpumalanga toe hulle Saterdagaand kort voor middernag die oproep omtrent die ongeluk ontvang het. Hulle is intussen na Rustenburg waar Kaylee in die Ferncrest-hospitaal en Bernard in Peglerae behandel word. Werklikheid moet nog insink Kaylee kan nie veel van die ongeluk onthou nie, maar is baie hartseer oor die Meyers se dood. Met die dat Kaylee en Bernard al lank in ŉ verhouding is, het sy die gesin gereeld met vakansies vergesel. Alta sê haar hart ry tans wipplank, aangesien sy ongelooflik dankbaar is dat haar dogter en Bernard gespaar is, maar dat sy terselfdertyd ongelooflik hartseer is oor die Meyers se dood. “Hulle het my kind soos hul eie aanvaar en was so goed vir haar. Hulle was die mees fantastiese mense. Ek is so bly dat sy deel van hul gesin kon wees. Die leemte wat hulle laat is groot. Annelize was ŉ fantastiese onderwyseres en mens.” Alta sê sy het ŉ goeie verhouding met haar gewese man, Craig (Kaylee se pa) en sy vrou Wilma, wat ook in Rustenburg woon. “Hulle was op die toneel en het die kinders gehelp, ek is so dankbaar teenoor hulle. Die mense in Rustenburg bied ook baie ondersteuning.”